‘উত্তরপ্রদেশের ভোটারদের ভোটার হিসেবে দেখুন, হিন্দু-মুসলমান বিচার করা থেকে বেরিয়ে আসুন। সবারই প্রগতি দরকার। উন্নয়ন দরকার।’ বিজেপি সভাপতি অমিত শাহ এই ভাষাতেই জানিয়ে দিলেন জাতপাতের রাজনীতি, পরিবারতন্ত্র ও স্বজনপোষনের রাজনীতির শেষ হয়ে যাওয়া উত্তরপ্রদেশের ফলাফলের পর।
চার রাজ্যে অপ্রত্যাশিত জয়ের পর বিজেপি জাতীয় সভাপতি স্বাভাবিক ভাবেই উৎফুল্ল ছিলেন। সাংবাদিকদেরও বললেন, ‘হিন্দু-মুসলমানদের মধ্যে বিভেদ করে দেখবেন না।’ কারণ, নরেন্দ্র মোদীর পারফরম্যান্সের রাজনীতিতে বিশ্বাস করেন বলেই অমিত শাহের দাবি। তারই সুফল প্রথম দুই দফায় মুসলমান অধ্যুষিত অঞ্চলে পাওয়া গেছে বলে জানান তিনি।
বিজেপি বিপুল সংখ্যাগরিষ্ঠতা নিয়ে উত্তরপ্রদেশে ক্ষমতায় আসার পরেই স্বাভাবিকভাবেই প্রশ্ন উঠেছে, এবার কি তাহলে অযোধ্যায় রামমন্দির তৈরির জন্য নতুন উদ্যমে নামবে তারা? সে প্রসঙ্গে অমিতকে প্রশ্ন করা হলে, তিনি নিজে নতুন করে কিছু বলতে চাননি। শুধু বলেছেন, ‘আমাদের ঘোষণাপত্র দেখে নিন। সেখানেই সব লেখা রয়েছে।’
উত্তরপ্রদেশ নির্বাচনের আগে বিজেপির ঘোষণাপত্রে লেখা ছিল, সাংবিধানিক প্রক্রিয়ার মাধ্যমেই রামমন্দির নির্মাণে সচেষ্ট হবে বিজেপি।